CELEX: 32022D0706
Language: et
Date: 2022-05-05 00:00:00
Title: Komisjoni rakendusotsus (EL) 2022/706, 5. mai 2022, millega kehtestatakse Euroopa Parlamendi ja nõukogu otsuse nr 1313/2013/EL rakenduseeskirjad seoses kriteeriumide ja menetlustega, mis on vajalikud selleks, et tunnustada ja austada pikaajalist pühendumust liidu elanikkonnakaitse mehhanismile ja silmapaistvat panustamist sellesse (teatavaks tehtud numbri C(2022) 2884 all) (EMPs kohaldatav tekst)

6.5.2022   
               
               
                  ET
               
               
                  Euroopa Liidu Teataja
               
               
                  L 132/102
               
            
         KOMISJONI RAKENDUSOTSUS (EL) 2022/706,
         5. mai 2022,
         millega kehtestatakse Euroopa Parlamendi ja nõukogu otsuse nr 1313/2013/EL rakenduseeskirjad seoses kriteeriumide ja menetlustega, mis on vajalikud selleks, et tunnustada ja austada pikaajalist pühendumust liidu elanikkonnakaitse mehhanismile ja silmapaistvat panustamist sellesse
         
            
               (teatavaks tehtud numbri C(2022) 2884 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta otsust nr 1313/2013/EL liidu elanikkonnakaitse mehhanismi kohta, (1) eriti selle artikli 32 lõike 1 punkti hb,
         ning arvestades järgmist:
         
                     (1)
                  
                  
                     Otsuses nr 1313/2013/EL on sätestatud, et pikaajalist pühendumust liidu elanikkonnakaitse mehhanismile (edaspidi „liidu mehhanism“) ja silmapaistvat panustamist sellesse võidakse tunnustada medaliga.
                  
               
                     (2)
                  
                  
                     Selleks et liidu mehhanismi medalit (edaspidi „medal“) saaks välja anda, tuleb komisjonil kehtestada kriteeriumid ja menetlused, millest lähtutakse selleks, et tunnustada ja austada pikaajalist pühendumust liidu elanikkonnakaitse mehhanismile ja silmapaistvat panustamist sellesse.
                  
               
                     (3)
                  
                  
                     Kuna liidu mehhanismi kaudu osutatav abi on valdkonnaülene, tuleks medaliga tunnustada liidu ja kolmandate riikide kodanikke, sealhulgas elanikkonnakaitse töötajaid, katastroofide ohjamise personali, liikmesriikide sõjaväelasi ning muude asjaomaste asutuste ja organite töötajaid, kes on andnud panuse liidu mehhanismi. Medalitega võib tunnustada füüsilisi isikuid ja mooduleid, sealhulgas päästemeeskondi, tehnilise abi ja tugimeeskondi ning muid ühises hädaolukordade side- ja infosüsteemis (CECIS) registreeritud reageerimisvõimekusi.
                  
               
                     (4)
                  
                  
                     Kogu katastroofi ohjamise tsüklist lähtudes peaks pikaajaline pühendumus liidu mehhanismile ja silmapaistev panustamine sellesse hõlmama nii ennetus-, valmisoleku- kui ka reageerimismeetmeid.
                  
               
                     (5)
                  
                  
                     Kooskõlas otsuse nr 1313/2013/EL artikli 20a lõikega 3 peaks komisjon andma kahte liiki medaleid: pikaajalise pühendumuse medal ja silmapaistva panustamise medal. Kindlaks tuleb määrata kriteeriumid, millest lähtutakse kumbagi liiki medaliga autasustamisel.
                  
               
                     (6)
                  
                  
                     Kuna medalid nähti ette alles Euroopa Parlamendi ja nõukogu otsusega (EL) 2019/420, (2) tuleks medalite võimalike saajate kindlaksmääramiseks kehtestada ajavahemik, lähtudes otsuse vastuvõtmise kuupäevast, milleks on 21. märts 2019.
                  
               
                     (7)
                  
                  
                     Õigus nimetada võimalikke medalisaajaid peaks olema komisjonil ja liikmesriikidel. Võimalikke medalisaajaid peaks hindama autasustamiskomitee, mis koosneb komisjoni esindajatest. Autasustamiskomitee ülesanne peaks olema anda komisjonile soovitusi selle kohta, keda medaliga autasustada.
                  
               
                     (8)
                  
                  
                     Selleks et avaldada sobival viisil austust autasu saajatele, tuleks medalid üle anda ametlikul tseremoonial, näiteks Euroopa elanikkonnakaitse foorumil või eraldi ametlikul tseremoonial.
                  
               
                     (9)
                  
                  
                     Kaasamise ja võrdõiguslikkuse huvides tuleks medaliga autasustamisel arvesse võtta soolist tasakaalu ja geograafilist jaotust.
                  
               
                     (10)
                  
                  
                     Läbipaistvuse tagamiseks peaks komisjon pidama medaliga autasustatute registrit.
                  
               
                     (11)
                  
                  
                     Käesoleva otsusega ettenähtud meetmed on kooskõlas otsuse nr 1313/2013/EL artikli 33 lõikes 1 osutatud elanikkonnakaitse komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese
            Käesoleva otsusega nähakse ette liidu elanikkonnakaitse mehhanismile (edaspidi „liidu mehhanism“) pikaajalise pühendumuse ja sellesse silmapaistva panustamise tunnustamiseks liidu elanikkonnakaitse mehhanismi medaliga (edaspidi „medal“) autasustamise kriteeriumid ja menetlused.
         
         
            Artikkel 2
            Mõisted
            Käesolevas otsuses on kasutatud järgmisi mõisteid:
            
                        (1)
                     
                     
                        „laitmatu mainega isik“ – kohtulikult süüdi mõistmata isik;
                     
                  
                        (2)
                     
                     
                        „erakordne vaprus“ – erakordne julgus või sihikindlus, mida on ilmutatud tegudega;
                     
                  
                        (3)
                     
                     
                        „erakordsed teened“ – tavapärasest palju suuremad saavutused, mis ületavad ootusi.
                     
                  
         
            Artikkel 3
            Medalite liigid
            
               1.   Komisjon annab välja järgmisi medaleid:
               
                           a)
                        
                        
                           pikaajalise pühendumuse medal;
                        
                     
                           b)
                        
                        
                           silmapaistva panustamise medal.
                        
                     
            
               2.   Kummagi medali saajatele ei maksta rahalist hüvitist.
            
            
               3.   Ühele ja samale füüsilisele isikule, moodulile, sekkumismeeskonnale, tehnilise abi ja tugimeeskonnale ning muule reageerimisvõimekusele võib anda ainult ühe medali kummastki liigist. Medali võib anda postuumselt.
            
         
         
            Artikkel 4
            Isikud, kellele võidakse medal anda
            
               1.   Silmapaistva panustamise medal võidakse anda järgmistele füüsilistele isikutele:
               
                           a)
                        
                        
                           liikmesriikide või liidu mehhanismis osalevate riikide elanikkonnakaitse ja katastroofide ohjamise personal;
                        
                     
                           b)
                        
                        
                           liidu mehhanismi meetmetes osalevate muude asutuste ja üksuste töötajad;
                        
                     
                           c)
                        
                        
                           liidu ja kolmandate riikide kodanikud.
                        
                     Need füüsilised isikud peavad olema laitmatu mainega.
            
            
               2.   Silmapaistva panustamise medali võib anda ka järgmistele üksustele:
               
                           a)
                        
                        
                           otsuse nr 1313/2013/EL kohased moodulid;
                        
                     
                           b)
                        
                        
                           komisjoni rakendusotsuse 2014/762/EL (3) artikli 2 lõikes 4 määratletud sekkumismeeskonnad;
                        
                     
                           c)
                        
                        
                           rakendusotsuse 2014/762/EL artikli 2 lõikes 5 määratletud tehnilise abi ja tugimeeskonnad;
                        
                     
                           d)
                        
                        
                           muud otsuse nr 1313/2013/EL artikli 9 lõikes 4 osutatud reageerimisvõimekused.
                        
                     Need üksused kantakse ühisesse hädaolukordade side- ja infosüsteemi (CECIS).
            
            
               3.   Medalit ei anta liidu töötajatele, kelle suhtes kohaldatakse nõukogu määruses (EMÜ, Euratom, ESTÜ) nr 259/68 (4) sätestatud Euroopa Liidu ametnike personalieeskirju ja liidu muude teenistujate teenistustingimusi.
            
         
         
            Artikkel 5
            Arvesse võetav periood
            Medaliga autasustamisel arvesse võetavat perioodi arvatakse 21. märtsist 2019.
         
         
            Artikkel 6
            Pikaajalise pühendumuse medal
            Pikaajalise pühendumuse medali võib anda artikli 4 lõigetes 1 ja 2 osutatud isikutele, kes on:
            
                        a)
                     
                     
                        liidu mehhanismi reageerimisoperatsioonides osalenud vähemalt kolmel korral, või
                     
                  
                        b)
                     
                     
                        ilmutanud pikaajalist kutsealast pühendumust liidu mehhanismi ennetus- ja valmisolekumeetmetele. Aega, mille autasustatavad on sellistele meetmetele pühendanud, käsitatakse tõendina nende pühendumuse kohta.
                     
                  
         
            Artikkel 7
            Silmapaistva panustamise medal
            Silmapaistva panustamise medali võib anda artikli 4 lõigetes 1 ja 2 osutatud isikutele,
            
                        a)
                     
                     
                        kes on ilmutanud erakordset vaprust, kellel on erakordsed teened või kes on liidu mehhanismi reageerimisoperatsiooni käigus teinud ära palju rohkem, kui võiks oodata;
                     
                  
                        b)
                     
                     
                        kellel on erakordseid teeneid kogu liidu mehhanismi arendamisel.
                     
                  
         
            Artikkel 8
            Kandidaatide nimetamine
            
               1.   Komisjon ja liikmesriigid võivad esitada autasustamiskomiteele järgmiste medalite kandidaate:
               
                           a)
                        
                        
                           pikaajalise pühendumuse medal, millega autasustatakse artiklis 6 sätestatud kriteeriumide alusel;
                        
                     
                           b)
                        
                        
                           silmapaistva panustamise medal, millega autasustatakse artiklis 7 sätestatud kriteeriumide alusel.
                        
                     
            
               2.   Komisjoni hädaolukordadele reageerimise koordineerimiskeskus vaatab esitatud kandidaadid korrapäraselt üle ja teatab autasustamiskomiteele, kui artiklis 6 osutatud kriteeriumid on täidetud.
            
         
         
            Artikkel 9
            Autasustamiskomitee ja autasustamisotsus
            
               1.   Moodustatakse autasustamiskomitee, mis vaatab läbi komisjoni ja liikmesriikide poolt artikli 8 kohaselt esitatud kandidaadid ja esitab komisjonile soovitusi selle kohta, keda medaliga autasustada.
            
            
               2.   Autasustamiskomitee koosneb kolmest komisjoni esindajast.
            
            
               3.   Komisjon kutsub autasustamiskomitee kokku vähemalt üks kuu enne artikli 11 lõikes 1 osutatud tseremoonia toimumist.
               Medaliga autasustamisel võtab autasustamiskomitee arvesse soolist tasakaalu ja geograafilist jaotust.
            
         
         
            Artikkel 10
            Medaliga autasustamise tühistamine ja medalist loobumine
            
               1.   Komisjon tühistab medali andmise otsuse, kui autasustatu mõistetakse kriminaalkorras süüdi või teeb vääritu või liidu huve kahjustava teo.
            
            
               2.   Autasustatul on õigus medalist loobuda.
            
         
         
            Artikkel 11
            Autasustamistseremoonia
            
               1.   Medalid antakse kätte Euroopa elanikkonnakaitse foorumil või vajaduse korral eraldi ametlikul tseremoonial.
            
            
               2.   Medali annab autasustatavatele või nende esindajatele üle komisjoni esindaja.
            
            
               3.   Mooduli, sekkumisrühma, tehnilise abi ja tugimeeskonna või muu reageerimisvõimekuse autasustamisel antakse medal üle rühmajuhile või tema esindajale, kes võtab selle vastu mooduli, sekkumisrühma, tehnilise abi ja tugimeeskonna või muu reageerimisvõimekuse nimel.
            
         
         
            Artikkel 12
            Kujundus ja avalik veebipõhine register
            
               1.   Komisjon määrab kindlaks medalite kujunduse ja näidise.
            
            
               2.   Komisjon peab medaliga autasustatute registrit, mis on avalik ja veebipõhine.
            
         
         
            Artikkel 13
            Medali kandmine
            Autasustatu kannab medalit oma liikmesriigi asjakohaste õigusaktidega kindlaksmääratud korras.
         
         
            Artikkel 14
            Adressaadid
            Käesolev otsus on adresseeritud liikmesriikidele.
         
         
            Brüssel, 5. mai 2022
            
               
                  Komisjoni nimel
               
               
                  komisjoni liige
               
               Janez LENARČIČ
            
         
         
            (1)  ELT L 347, 20.12.2013, lk 924.
         
            (2)  Euroopa Parlamendi ja nõukogu 13. märtsi 2019. aasta otsus (EL) 2019/420, millega muudetakse otsust nr 1313/2013/EL liidu elanikkonnakaitse mehhanismi kohta (ELT L 77I, 20.3.2019, lk 1).
         
            (3)  Komisjoni 16. oktoobri 2014. aasta rakendusotsus 2014/762/EL, millega kehtestatakse Euroopa Parlamendi ja nõukogu otsuse nr 1313/2013/EL (liidu elanikkonnakaitse mehhanismi kohta) rakenduseeskirjad ja tunnistatakse kehtetuks komisjoni otsused 2004/277/EÜ, Euratom ja 2007/606/EÜ, Euratom (ELT L 320, 6.11.2014, lk 1).
         
            (4)  Nõukogu 29. veebruari 1968. aasta määrus (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja muude teenistujate teenistustingimused ning komisjoni ametnike suhtes ajutiselt kohaldatavad erimeetmed (EÜT L 56, 4.3.1968, lk 1).